### Beslutning

Godkendt.

Afbud: Sofie Rasmussen, Ronny Mathiesen

### Sagsfremstilling

## Resume og sagens baggrund

I forbindelse med sammenlægning af Særligt Tilrettelagt Ungdomsuddannelse
(STU) i Kalundborg Kommune, vil STU fremover være organiseret under [adresse] for
Specialundervisning (CSU). Som følge af sammenlægningen er der behov for at
ændre i styrelsesvedtægten for CSU, som STU er en del af. Inden eventuel
godkendelse af styrelsesvedtægten, foreslås styrelsesvedtægten sendt til udtalelse
hos bestyrelsen for CSU, hvorefter styrelsesvedtægten skal behandles igen
politisk.

## Indstillinger

Direktøren indstiller, at ændret styrelsesvedtægt for Center for
Specialundervisning (CSU) sendes i høring hos bestyrelsen for CSU.

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

I budget 2025 besluttede Kommunalbestyrelsen en
sammenlægning af tilbuddene inden for Særligt Tilrettelagt Ungdomsuddannelse
(STU) i Kalundborg Kommune (U25). Det betyder, at STU fra 2025 er samlet under
én ledelse. Som følge af sammenlægningen er der derfor behov for en mindre
justering i styrelsesvedtægten.

STU er en treårig ungdomsuddannelse, der er rettet mod unge under 25 år med
særlige behov, som ikke kan gennemføre en almindelig ungdomsuddannelse, f.eks.
en erhvervsuddannelse eller gymnasial uddannelse. De to kommunale STU-tilbud
ligger på [adresse] og på CSU. De to tilbud er ved beslutningen i budget
2025 organisatorisk lagt sammen under CSU. Udover STU har CSU også
VSU (voksenspecialundervisning).

Styrelsesvedtægten for CSU i Kalundborg
Kommune, som STU er en del af, beskriver retningslinjer for områdets virke og
arbejde, og den kan ifølge gældende styrelsesvedtægt ændres af
Kommunalbestyrelsen.

Styrelsesvedtægten for CSU supplerer de
tilhørende love og bekendtgørelser på specialområdet samt Kommunalbestyrelsens
politiske beslutninger om mål og rammer for specialskoleområdet. Den
gældende styrelsesvedtægt for CSU blev godkendt af Kommunalbestyrelsen den 27.
november 2019. Da det i den gældende styrelsesvedtægt fremgår, at en ændring af
styrelsesvedtægten kan træde i kraft med tre måneders varsel, medmindre
Kommunalbestyrelsen beslutter noget andet, så er det nødvendigt at behandle
forslag til ændringer på nuværende tidspunkt, så ændringerne fremgår, når en ny
Kommunalbestyrelse efter det forestående Kommunalvalg skal udpege deres
medlemmer til bestyrelsen.

*Ny styrelsesvedtægt*

Kommunalbestyrelsen besluttede i forbindelse
med budget 2025 at sammenlægge de to STU-tilbud, der var i Kalundborg Kommune
under én ledelse. Oplægget til beslutningen var en del af råderumskataloget til
budget 2025. Sammenlægningen er blevet effektueret, men som følge af
sammenlægningen er der behov for at lave nogle justeringer i styrelsesvedtægten
for CSU (som STU-tilbuddene er en del af).

Forslaget til justeringer i styrelsesvedtægten
handler om:

* Bestyrelsens
  sammensætning: En udvidelse af antallet af medlemmer til bestyrelsen, så
  der er mulighed for at have medlemmer med i bestyrelsen fra den del af
  STU, som er blevet sammenlagt.
* Indkaldelse:
  Tilføjelse af at der afholdes minimum fire møder årligt.
* Beslutningsprotokol:
  En ændring fra beslutningsprotokol til beslutningsreferat. Derudover
  foreslås det fjernet i styrelsesvedtægten, at medlemmerne ikke underskriver ved mødets afslutning.
* Bestyrelsens
  kompetencer: Tilføjelse af afsnit vedrørende et bestyrelsesmedlems
  inhabilitet, der skal vurderes ved bestyrelsesmødets start.
* Øvrige
  mindre sproglige justeringer: Stedfortræder ændres til suppleant.
  Samtaleudvalget ændres til ansættelsesudvalget.
* Mindre
  rettelser så det svarer overens med lovgivningen: I tilfælde hvor det ikke
  er muligt at vælge en elevrepræsentant, og vedrørende beslutning om
  udvidelse af flere bestyrelsesmedlemmers valg og periode.
* Ikrafttrædelse:
  Det foreslås, at den ændrede styrelsesvedtægt træder i kraft fra 1.
  december 2025, så ændringerne fremgår ved Kommunalbestyrelsens udpegning
  af medlemmer i forbindelse med konstitueringen af den nye
  Kommunalbestyrelse.

Den gældende styrelsesvedtægt og forslag til
ny styrelsesvedtægt er vedlagt som bilag. Derudover er der vedhæftet et bilag,
som viser de konkrete ændringer og forskelle mellem den gældende og den nye
styrelsesvedtægt.

## Økonomiske konsekvenser

Ingen.

### Sagens forløb

13/08/2025 Børn- og Familieudvalget
Anbefales.

Afbud: Grethe Larsen

20/08/2025 Økonomiudvalget
Anbefales.

Afbud: Ronny Mathiesen